CELEX: C2007/056/70
Language: sk
Date: 2007-03-10 00:00:00
Title: Vec T-13/07: Žaloba podaná 12. januára 2007 – Cemex UK Cement/Komisia

10.3.2007   
            
            
               SK
            
            
               Úradný vestník Európskej únie
            
            
               C 56/37
            
         Žaloba podaná 12. januára 2007 – Cemex UK Cement/Komisia
   (Vec T-13/07)
   (2007/C 56/70)
   Jazyk konania: angličtina
   Účastníci konania
   
      Žalobca: Cemex UK Cement Ltd (Thorpe, Spojené kráľovstvo) (v zastúpení: D. Wyatt, QC, S. Taylor, solicitor, S. Tromans a C. Thomann, advokáti)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               zrušiť rozhodnutie Komisie z 29. novembra 2006 týkajúce sa národného alokačného plánu emisných kvót skleníkových plynov oznámených Spojeným kráľovstvom v súlade so smernicou Európskeho parlamentu a Rady 2003/87/ES (1) v rozsahu, v ktorom:
               
                           —
                        
                        
                           toto rozhodnutie nenamietalo, resp. potvrdilo pridelenie kvót žalobcovi pre jeho továreň v Rugby, ktoré bolo neprimerane nízke a protiprávne, pokiaľ ide o 343 838 ton,
                        
                     
                           —
                        
                        
                           toto rozhodnutie nenamietalo, resp. potvrdilo pridelenie kvót výrobcom cementu, žalobcovým konkurentom, ktoré bolo neprimerane vysoké a protiprávne, pokiaľ ide o 343 838 ton, o ktoré bol ukrátený žalobca,
                        
                     
                           —
                        
                        
                           toto rozhodnutie nenamietalo, resp. potvrdilo metodiku prideľovania kvót obsiahnutú v bodoch 3.7 a 3.8 národného alokačného plánu Spojeného kráľovstva a v bodoch 28 a 30 prílohy C tohto národného alokačného plánu, ktorá zaobchádza s továrňou na výrobu cementu tak, ako keby táto bola začala s výrobou v roku, kedy bola uvedená do prevádzky, a považuje tento rok za prvý rok výroby takejto továrne a kvóty sa vypočítajú na základe priemerných emisií za základné obdobie rokov 2000 – 2003, bez toho, aby táto metodika vylúčila rok s najnižšími emisiami a zohľadnila skutočnú dobu výroby príslušnej továrne,
                        
                     
         
               —
            
            
               zaviazať Komisiu na náhradu trov konania.
            
         Žalobné dôvody a hlavné tvrdenia
   Táto žaloba navrhuje v súlade s článkom 230 ES čiastočné zrušenie rozhodnutia Komisie z 29. novembra 2006 týkajúce sa národného alokačného plánu emisných kvót skleníkových plynov oznámených Spojeným kráľovstvom v súlade so smernicou Európskeho parlamentu a Rady 2003/87/ES.
   Žalobca uvádza na odôvodnenie svojej žaloby pre zrušenie hlavne to, že Komisia nenamietala, resp. potvrdila neprimerane nízke pridelenie kvót pre jeho továreň v Rugby, ktoré podľa žalobcovho názoru
   
               —
            
            
               túto továreň protiprávne znevýhodňuje tým, že v dostatočnom rozsahu nezohľadňuje dobu uvedenia tejto továrne do prevádzky a pridelenie kvót sa zakladá na období, o ktorom príslušné orgány Spojeného kráľovstva vedeli, že nie je reprezentatívne,
            
         
               —
            
            
               obmedzuje právo usadiť sa materinskej spoločnosti žalobcu, Cemex España, tým, že sťažuje a robí menej atraktívnym výkon základnej slobody, bez toho, aby to bolo odôvodnené naliehavými dôvodmi verejného záujmu, a
            
         
               —
            
            
               v spojitosti s neprimerane vysokým pridelením kvót žalobcovým konkurentom, sa rovná štátnej pomoci v rozpore s článkami 87 a 88 ES.
            
         
      (1)  Smernica 2003/87/ES Európskeho parlamentu a Rady z 13. októbra 2003 o vytvorení systému obchodovania s emisnými kvótami skleníkových plynov v spoločenstve, ktorou sa mení a dopĺňa smernica Rady 96/61/ES (Ú. v. EÚ L 275, s. 32; Mim. vyd. 15/007, s. 631).